Wen: Liefdesverhale vir die vakansieArgieffoto (Foto: Mahkeo/Unsplash) Romanza, Lapa Uitgewers se versameling romantiese fiksie, bestaan reeds meer as 15 jaar. Hier is van die jongste leesstof wat nou op die rakke en aanlyn beskikbaar is. Dokter Carla Nel is vir die eerste keer in ŉ baie lang tyd enkellopend. Nou maak sy planne om die stukke van haar lewe so gou as moontlik op te tel en haar grootste droom te bewaarheid. Sy koop ŉ praktyk en ŉ huis op die kusdorpie Soutstrand, wat albei net soveel restourasie as haar lewe nodig het. Kobus Retief is ŉ enkelouer met meer hooi op sy vurk as wat hy kan hanteer, maar wanneer hy moet help om die nuwe dokter se praktyk en sommer ook haar huis op te knap, herinner iets hom dat hy ŉ man ook is. Carla se planne sluit egter nie ŉ man in nie en Kobus kan haar niks anders as ŉ tweedehandse lewe bied nie. Tog laat die liefde hom nie keer nie en voor Carla hom kan stop, restoureer Kobus haar vervalle hart en word sy deel van ŉ lewe wat haar wildste drome oortref. Sonja Fourie word geken as die kwaai onderwyseres en versorgende moederﬁguur in haar vriendekring. Nes dit ŉ goeie onderwyser betaam, is haar lewe rigied: planne, lysies, tabelle en boksies hou alles mooi op koers en sy maak seker elke woord wat oor haar lippe kom, is suiwer Afrikaans. Deesdae begin iets egter krap. Haar veilige nessie en voorspelbare bestaan voel nie meer genoeg nie. Sy het haarself as kind belowe sy sal ŉ stabiele en standvastige lewe skep en dit is wat sy gedoen het, maar nou het sy haar bedenkinge. Wie is Ethan om haar te laat voel sy kan iets meer wees? Ethan Brooks het hom in Suid-Afrika kom vestig om te veg vir die behoud van sy erfenis. Deursettingsvermoë loop sterk deur sy are, maar hy besef ook dat dit alleen nie kan red wat verby bereddering is nie. Dan ontmoet hy vir Sonja, en hierdie kwaai juffroutjie laat hom anders na sy lewe en stryd kyk. Maar gaan hy vir hom ŉ gaatjie kan oopskrop in Sonja se reeds vasgestelde toekomsplanne? Vir ŉ muurblom en middelkind maak Mitzi Maree darem deesdae baie amok. Maak nie saak waar sy gaan of wat sy doen nie – verwag die onverwagte. Soos by die langtafel in Stellenbosch, waar haar polkadotrok die ambisieuse sakeman De Wet van der Merwe se aandag trek. Maar agter die manewales lei Mitzi nie die maltrap lewe waarvoor sy wens nie. Die werk by die kontaksentrum verveel haar grensloos, en haar dooilike kêrel Danie vat ook sommer die pad. Hoe gemaak om nie te verdwyn in al die geraas nie? Wanneer videogrepe van Mitzi se streke op sosiale media versprei word, verander alles. Skielik is die kollig op haar, en De Wet nader haar met ŉ aanbod; hy wil hê sy moet die aanlyn gesig van sy nuwe besigheid wees. Terwyl sy met dwalende gedagtes na die fiets-ekspo trap, beland Benita amper onder Melt se sportmotor. Daar aangekom, val sy flou in die stalletjie wat Melt bestuur. Die oomblik toe hy haar skraal lyfie op die mat sien lê, kruip Benita diep in Melt se hart sonder dat hy dit besef. Hy wil berge vir haar versit, veral wanneer hy besef watter opdraande die lewe haar gee. Maar ten spyte van haar omstandighede is Benita ŉ meisie met ŉ wil van haar eie. Hy meng sonder verskoning in haar lewe in, tot haar groot ergernis en frustrasie. Haar lewe is moeilik genoeg sonder nog iemand wat dit kom omkrap. Met drie weke oor voor sy op straat beland, doen Benita haar bes om staande te bly. Intussen probeer Melt juis om haar van haar voete af te swiep. Twee lesers staan die kans om elk ŉ Romanza-boekpak te wen. Lapa Uitgewers, ŉ druknaam van Penguin Random House, gee ŉ boekpak vir een Suid-Afrikaanse leser en ŉ e-boekpak vir een van Maroela Media se internasionale lesers weg. Al wat jy moet doen, is om jou besonderhede in die kompetisievorm onderaan hierdie artikel in te vul. Die sluitingsdatum vir die kompetisie is 9 Desember om 23:45. Die kompetisie het gesluit. Bepalings en voorwaardes